Foto: Daniel Kasap/Pixsell

NAKON što je Boško Picula prekjučer napadnut pod optužbom da se lascivnim porukama preko mobitela upucavao 14-godišnjoj Šibenčanki, policija je danas putem priopćenja reagirala na slučaj koji je podigao dosta medijske prašine, piše sibenskiportal.hr.

Tekst se nastavlja ispod oglasa

"Provedenim kriminalističkim istraživanjem utvrđeno je da je dana 2. svibnja u Policijskoj postaji Šibenik zaprimljena kaznena prijava na okolnosti kaznenih djela počinjenih na štetu djeteta. U Operativno komunikacijskom centru 3. svibnja oko 21.15 sati zaprimljena je dojava od 42-godišnjaka da je tjelesno napadnut u Šibeniku na mjesnoj plaži Banj, gdje su po dolasku policijskih službenika, osim 42-godišnjaka, zatečeni 42-godišnjakinja i njezino dijete", piše u priopćenju šibenske policije.



Majka djeteta 3. svibnja navodno je samoinicijativno inicirala susret kćeri s nepoznatom osobom, za koju je pretpostavila da je počinitelj kaznenih djela na štetu njezinog djeteta. Tako je na gradskoj plaži Banj došlo do sukoba u kojemu je nastradao Picula.



"Provedeno je detaljno kriminalističko istraživanje temeljem kojeg je isključena svaka mogućnost po kojoj bi se 42-godišnjak dovodio u vezu s prijavljenim kaznenim djelima na štetu djetetu. Na okolnosti prijavljenog kaznenog djela se kriminalističko istraživanje nastavlja, dok će, prema do sada utvrđenom, protiv 42-godišnjakinje i njezina djeteta biti podnijet Optužni prijedlog zbog prekršaja Zakona o prekršajima protiv javnog reda i mira počinjenog na štetu 42-godišnjaka", kazala je policijska glasnogovornica Marica Kosor, javlja sibenskiportal.hr.